पाएं अपने शहर की ताज़ा ख़बरें और फ्री ई-पेपरडाउनलोड करें
एक व्यक्ति ने मंगलवार को खरोरा अस्पताल में अपना एंटीजन टेस्ट कराया जिसमें उसकी रिपोर्ट निगेटिव आई, उसके बाद उसने खरोरा के ही अस्पताल में आरटीपीसीआर टेस्ट कराया तो रिपोर्ट कोरोना पॉजिटिव आई। इसके बाद उस व्यक्ति ने रायपुर के एक निजी अस्पताल में सीटी स्कैन कराया जिसमें उसका कोविड स्कोर (संक्रमण) 25 में से 14 आया, मतलब उसके फेफड़ों में इन्फेक्शन 50 प्रतिशत से भी ज्यादा है।
डॉक्टरों ने इस व्यक्ति को तुरंत दवाइयां शुरू करने व अस्पताल में भर्ती होने को कहा है। अगर वह व्यक्ति एंटीजन टेस्ट के भरोसे रहता और आरटीपीआर टेस्ट नहीं कराता तो हो सकता है उसकी तबीयत और भी बिगड़ जाती और कुछ भी हो सकता था। भास्कर ने खबर में बताया था और अभी भी बता रहा है कि जिन व्यक्तियों को लक्षण हैं उनकी रिपोर्ट एंटीजन में पॉजिटिव आती है जबकि अगर आपको कोई लक्षण नहीं हैं तो ज्यादातर एंटीजन में आपकी रिपोर्ट निगेटिव ही आएगी।
भास्कर की खबर पर फिर लगी मुहर
भास्कर ने 2 मई के अंक में आगाह किया था कि एंटीजन की रिपोर्ट विश्वसनीय नहीं मानी जा सकती जबकि खरोरा में आरटीपीसीआर 45 दिनों से बंद था। भास्कर की खबर के बाद ही नगर में आरटीपीसीआर टेस्ट शुरू किया गया है। इसी से जुड़ी एक अन्य खबर में बताया गया था कि बेलटुकरी की दामिनी की एंटीजन व आरटीपीसीआर दोनों रिपोर्ट निगेटिव आई थी, जबकि उसमें कोरोना के पूरे लक्षण थे। उसके परिजन अस्पताल में भर्ती करने मिन्नत करते रहे पर न सरकारी न निजी अस्पताल ने उसे प्रोटोकॉल का हवाला देकर भर्ती नहीं किया। अंतत इलाज के अभाव में उसकी मौत हो गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn